Отчетен доклад

 за дейността на НЧ „Просвета 1888” за 2020 г.

 Уважаеми читалищни дейци, госпожи и господа,

**1.Библиотечна дейност**

Животът през 2020 година беше белязан от появата и разпространението на инфекцията от COVID-19. Бързото разрастване на болестта и превръщането и в пандемия, станаха причина за предприемането на драстични мерки, насочени към ограничаване на социалните контакти, с надеждата за намаляване на заболеваемостта.Естествено, това оказа съществено влияние върху работата на библиотеката. Въпреки недоволството на част от читателите, бяхме длъжни да се съобразим с действащите законови разпоредби на здравните власти и произтичащите от това заповеди на Министъра на културата.Реално, нормалното функциониране на всички отдели в библиотеката беше до 12.03.2020 година.Последва период на пълно преустановяване на работата с читатели /до 30.04.2020 год./, след което бяха отворени с кратки прекъсвания единствено Заемната за възрастни и Детски отдел.Компютърните зали, Справочен отдел и отдел „Читалня” са затворени за потребители и към момента.Всичко това естествено се отрази на отчитаните количествени и стойностни показатели за работата на библиотеката.Регистрираните потребители през годината са 473 бр., от тях до 14 год. – 192 броя.Заетите библиотечни документи са 10 096 броя.Отчетените посещения - 4628 бр., като в Отдел „Читалня” те са само 612 бр..Тези цифри са доста занижени в сравнение с предишни години,но като се имат в предвид обстоятелствата, те са оправдани.Голямата група рускоговорящи жители и гости на града, които са постоянни наши читатели и ползватели на компютърните зали, изобщо не пристигнаха в страната. Същото се отнася и за многобройните почиващи и временно пребиваващи гости на града през летния сезон, които традиционно са наши ползватели.Доста намаля броя на по-възрастните наши читатели в стремежа им да ограничат социалните си контакти. Естествено бяха преустановени напълно и организираните посещения и традиционно провежданите мероприятия в ДО.

На фона на всичко това,служителите в библиотеката положиха усилия да реорганизират работата си максимално бързо, така че да се наблегне на организационните и административни дейности.

През годината бяха набавени 670 нови книги, от които 466 чрез покупка.Със задоволство можем да отбележим, че за трета поредна година нашата библиотека печели проект за финансово подпомагане по програма„Българските библиотеки – съвременни центрове за четене и информираност – 2020год.” Одобрената сума възлиза на 4 703 лева, като тя изцяло беше използвана за закупуването на нови книги – общо 283 тома от 45 издателства.Имайки в предвид ежегодно отпусканата от бюджета на НЧ”Просвета 1888” годишна сума от 2000 лв. за закупуване на нови книги,полученото финансиране по този проект за пореден път ни даде реална възможност да попълним и подновим наличния библиотечен фонд. Изданията , с които кандидатствахме по проекта, бяха съобразени с търсенето на потребителите и с необходимостта от набавяне на нови и актуални заглавия.Постарахме се да осигурим книги за всички вкусове – българска и чужда класика, произведения от съвременни български автори, нашумели заглавия, предизвикали интерес на книжния пазар, отраслова литература, енциклопедии, справочници, пътеводители, биографични издания и поезия.Приоритетно беше закупена детска литература, особено такава, която е включена в списъците на учениците за четене през лятната ваканция.Радваме се, че благодарение на спечеления проект, успяхме да предложим на нашите читатели много нови и стойностни книги.Към момента общия библиотечен фонд възлиза на 55 133 броя б.е.

 Абонираните периодични издания през 2020 год. са 10 броя , подбрани съобразно търсенето, интересите и възрастта на ползвателите на читалнята.За съжаление реално отдел „Читалня” работи нормално до средата на месец март,поради което в последствие беше взето решение част от получаваните периодични издания да бъдат раздавани за четене по домовете.

Имайки в предвид ограничението на посещенията,особено внимание през 2020 г. беше обърнато на организацията, опазването и инвентаризацията на библиотечния фонд.Продължи обработката, вписването и инвентирането на всички новозакупени и новопостъпили от дарения книги в ЕК на библиотеката.Поддържа се БД с Протоколи от Актове за дарения и закупуване на новоинвентираните книги в КДФ.Всички придобити и регистрирани библиотечни документи се каталогизират, фондовете за свободен достъп в отдел „Заемна”, отдел „Читалня” и ДО се подреждат ритмично.Продължи попълването и поддържането на краеведската сбирка в библиотеката. Инвентираните книги от фонда се регистрират в ЕК чрез ретроконверсия на основата на БД на НБКМ, като със задоволство можем да отбележим, че този процес е почти финализиран.През годината беше направено прочистване на част от многоекземплярните заглавия от фонда, както и отчисляване на липсващите, овехтели и остарели по съдържание книги,видеокасети, дискове и периодични издания.Беше извършено цялостно пренареждане на фонда в ДО, в отдел „Читалня”, отдел „Краезнание” и 7 отдел в „Заемна за възрастни”.Много усилено продължи работата по попълването и поддържането на ЕКК на библиотеката, както и по подготовката за преминаване към новата платформа на използвания библиотечен софтуер.

За съжаление поради усложнената епидемична обстановка, заложените в културния календар на библиотеката мероприятия, почти напълно отпаднаха.Изключение правят проведените в началото на година Детска работилница „Сръчковци”с учениците от IV клас на СУ „Ив.Вазов” за изработване на пролетни картички и мартенички,посрещането на Баба Марта в библиотеката от учениците от II клас и изработването на мартенички и рисунки за празника, както и организираните посещения на ученици от IV клас на документалната изложба за освобождението на Поморие и подреждането на пъзели под наслов „Символите на Поморие”.Не беше пропусната и Националната седмица на четенето.Тя беше отбелязана с учениците от IV клас на СУ „Ив.Вазов”Децата от класовете на г-жа Лидия Пенова и г-жа Славена Стоянова попаднаха в приказния свят на Ран Босилек,участваха във викторина, посветена на творчеството му и представиха драматизации на най-известните му произведения, а учениците от класа на г-жа Христина Зелямова изслушаха беседата на г-жа Валя Георгиева за миналото на гр. Поморие,четоха пасажи и рецитираха стихове от авторските ѝ книги „История на Поморие” и „Детето и морето”.

 Постарахме се, въпреки обстоятелствата, да продължим добрата практика за отбелязване на бележити дати и годишнини чрез подреждането на литературни витрини или изложби в предверието на библиотеката,както и на документални изложби във фоайето на читалището. Чрез информационни табла и сайта на библиотеката своевременно информирахме нашите потребители за новополучените книги.

Изминалата 2020 година беше трудна, различна и нестандартна за всички.Радваме се, че въпреки усложнената обстановка,успяхме да организираме функционирането на библиотеката при стриктно спазване на разпоредбите на здравните власти,да запазим ритмичността при попълването, обработката и поддържането на библиотечния фонд, както и да предложим на нашите верни читатели много нови и стойностни книги.Надяваме се, скоро да се справим с новите предизвикателства, да се върнем към работа в нормална обстановка и библиотеката отново да стане информационен, образователен и културен център, място за социални контакти и услуги.

**2.Школи, клубове, кръжоци, ателиета**

В читалището работят Театрален състав, ДТГ „Арлекин”, Мажоретен състав, Танцова формация „Фреш”, Танцов фолклорен състав, Певческа група „Зорница”-с. Каменар, Школа по пиано с ръководител Албена Каварджикова, която предлага и музикални занимания през летния сезон.

**3.Поддържани и доказани традиционни празници:**

 „Яворови дни”- 62 издание на Националните литературни празници – открити официално от кмета на община Поморие г-н Иван Алексиев. В програмата бяха включени традиционните конкурси – рецитал – конкурс за изпълнение на стихове на Яворов и литературен конкурс „От заник слънце озарени, алеят морски ширини..”, Юбилейна литературна вечер,традиционните театрални представления, изложби .

 Тази година Яворовите тържества започнаха с връчването на почетен знак на Община Поморие на нашия настоятел, приятел, дарител, общественик, почетен гражданин Теодоси Гуджуков. Председателят на Общинския съвет в Поморие Адам Адамов му връчи грамота и почетен плакет, а кметът Иван Алексиев му подари специално изработена пластика с един от символите на Поморие – чайката.

„Благодаря за доверието към мен и към моята 60-годишна трудова и общественополезна дейност, с която съм ратувал за материалното и духовно развитие на град Поморие и общината. Присъденото ми звание не е привилегия за мен, а е преди всичко задължение да продължа да работя все така неуморно и за в бъдеще, за нашия красив черноморски град ”, каза в прочувствена реч Теодоси Гуджуков.

 Карнавал за Сирни заговезни – традиционна проява на Читалището

**4.Организиране и участия в празници, фестивали, изложби, творчески вечери, граждански инициативи:**

**Изложби:**

* + - * „Анхиало преди век” фотоархив на Петър Калъчев, състоящ се от 149 оригинални стъклени плаки, запечатали моменти от бита, архитектурата и развитието на Анхиало/Поморие/ от началото на XX век
* Осмомартенска дамска изложба. Участват Нели Тодорова, Милена Златарова, Йоанна Тодорова, Дарина Гильова, Софка Крумова, Женя Стойкова
* Международен симпозиум по скулптура „Светът е море 2020” с участието на Милена Младенова, Клаус Хунзикер, Атанас Стоянов, Добрин Вътев, Даниел Кънчев
* „Магията на акварела” – представени бяха 25 творби от изложба-конкурс, посветена на 85-годишнината Ненко Токмакчиев, организирана от БХГ „Петко Задгорски”-Бургас- Яворови дни 2020
* Фотоизложба, посветена на последния руски император Николай Втори

**Участия:**

Отбелязване на 142 – годишнина от рождението на Яворов. Паметникът на поета ни събира в мразовития януарски ден за да се поклоним и поднесем цветя и венци.

**Спектакли и концерти:**

* „Музикално пътешествие по света” - младежки камерен ансамбъл Лаубенхайм „Камел”, със солист нашият талантлив кларинетист Иван Петров
* Виктор Калев в авторския спектакъл „Грамофон” – организиран от импресарска къща Арт ателие и Ч-ще „Просвета 1888”
* „Тайната вечеря на Дякона Левски”- Театър на Българска армия – София
* Премиера на филма „Имало една война”, реж. Анри Кулев и среща с режисьора и част от актьорския състав
* „Маршрутка” – ДТ Хасково
* Театрално-музикален пърформънс „Част от колекция” по текстове на Димитър Воев, режисьор Иван Юруков – Яворови дни 2020г.
* „Пилето, което казва „Ку”- първият моноспектакъл на Иван Юруков в Поморие
* „Оклеветеният цар” – документален филм за император Николай II
* „Извънредно положение”-стендъп комедия, автор и сценарист Светослав Томов
* Прожекция на театъра „Тайната вечеря на Дякона Левски” за учениците от ПГ по туризъм „Алеко Константинов”, СУ „Иван Вазов” за 147-годишнината от обесването на Васил Левски

**Творчески вечери:**

* „Златорожецът Яворов” - Юбилейна литературна вечер по случай 100г. от издаването на сп. „Златорог” с участието на проф. Михаил Неделчев, доц. Елка Трайкова и проф. Веселин Методиев. Представяне на библиофилското издание с фототипно възпроизведена първа книжка на „Златорог” от 1920г.- Яворови дни 2020г.
* И тази год. в програмата на Яворови дни отличихме най-добрите поети, участници в конкурса „От заник слънце озарени, алеят…..” и рецитал –конкурсът по творби на Яворов, който тази година се проведе онлайн.
* Стефания Кусева от гр. Поморие спечели второ място в конкурса с творбата „Дни в нощта”.Наградите връчи Валери Еличов, председател на журито.

**Детски спектакли и концерти:**

* „Ние врабчетата”- ДТ Търговище

**Други прояви на читалището:**

* Трифон Зарезан – 24 –та традиционна „Дамаджан вечеринка”, с дегустация на домашни вина и ракии, програма от театралния състав на читалището, в партньорството с „Черноморско злато” АД. Благодарности за колегите от театралния състав за оригиналната програма, музиката, за прекрасното изпълнение – Биляна Каракочева, Жасмина Стаматова, Юлиян Тодоров, Наско Динков, Коста Самоковлиев, Жулиета Малчева, Зарко Коцев, Славка Томова, Димитър Самоковлиев, Роза Борисова, Мария Маркова, Константин Каракочев, Петър Граматиков, Мариета Иванова, ТФ „Фреш”, Ян Петров,Атанаска Драгнева, Веселин Анестиев, Мария Ралева, Милчо Талев, Иван Стойков, Николай Каприев
* Карнавал за Сирни заговезни – традиционна проява , с участието на малки и големи

Публикации в FACEBOOK:

-Представление на „Муа у тупан”, реж. Румен Велев -271

-„Ало, ало, Анхиало”, реж. Георги Къркеланов -244

-„Когато котката я няма”, реж. Румен Велев 2002

- „Службогонци”, реж. Румен Велев 2001г.

-Дамаджан вечеринка – 2014г. -162

-В световния ден на книгата предизвикателство от библиотеката за споделяне на цитати от любими книги и автори във Фейсбук

-- Бал маске 25.03.1994г.

-Концерт за празника на града Гергьовден 2007г. 155

Концерт за деня на детето с участието на Мажоретен състав

* Коледна работилница в детска библиотеката

Проекти:

* „Българските библиотеки – съвременни центрове за четене и информираност”- отпуснати финанси на стойност 4703.95 лв. Закупени 283 заглавия от 45 издателства.
* „Правило 2+2=5”- проект, подпомагащ семейства с ограничени или липса на приходи, от селищата в община Поморие- с. Бата, с. Порой, гр. Каблешково и гр. Поморие. Осигурени бяха учебници и учебни помагала, хранителни продукти и предпазни и дезинфекционни средства. Проектът осигури помагала за127 деца и хранителни продукти за 71 семейства през месеците ноември и декември.
* „Екологично съзнание и поведение за спиране замърсяването в значими влажни зони на Черноморския басейн”- подготовка и организиране на конкурс за детска рисунка с акцент върху Поморийско езеро и други влажни зони в бургаски регион – езера, блата. В проекта участваха деца на възраст от 6 до 14г., от цялата страна.

|  |
| --- |
|  |